
Republika Hrvatska
Općinski sud u Rijeci
Prekršajni odjel

Poslovni broj Pp-523/2024-3
	
U  I M E  R E P U B L I K E  H R V A T S K E

P R E K R Š A J N I  N A L O G

Općinski sud u Rijeci, po sucu Sanji Crljen Mrvoš, uz sudjelovanje Maje Lekić, kao zapisničara, u prekršajnom postupku protiv okrivljenika Josipa Taritaša, zbog prekršaja iz članka 13. Zakona o prekršajima protiv javnog reda i mira (Narodne novine broj: 41/77, 55/89, 5/90, 30/90, 47/90, 55/91, 29/94, 114/22, 47/23 dalje: ZPPJRM), u povodu optužnog prijedloga Ministarstva unutarnjih poslova Policijske uprave primorsko-goranske Prve policijske postaje Rijeka KLASA: 211-07/24-5/3856 od 13. veljače 2024., dana 28. kolovoza 2026.,

i z d a o  j e

Okrivljeni Josip Taritaš, sin Željka, rođen u Sisku, s prebivalištem u Rijeci, Tizianova 33, rođen 28.12.1997., državljanin Republike Hrvatske, OIB 91374587776, prekršajno kažnjavan, protiv kojeg je u tijeku drugi prekršajni postupak,

na temelju članka 230. Prekršajnog zakona (Narodne novine broj 107/07, 39/13, 157/13, 110/15, 70/17, 118/18 i 114/22, dalje: PZ)

kriv  je

što je

09. veljače 2024. u 22,20 sati u Rijeci, u Krešimirovoj ulici kod kbr. 16 narušavao javni red i mir na javnom mjestu vikom i galamom odbijajući izaći iz automat kluba, prijetio suicidom te se naposlijetku udarao rukama po licu, a do narušavanja javnog reda i mira je došlo na način da je okrivljenk u automat klubu „Oly bet“ ušao u vidno rastrojenom i alkoholiziranom stanju (1,62 g/kg) te sjeo za šank i nakon toga počeo komunicirati sa djelatnicom za šankom i ostalim gostima na način da je počeo glasno vikati, nepovezano i nekontrolirano izgovarati riječi: „Ja sam vojnik Hrvatske vojske, ..neću ići kući.., meni su Srbi u rodu.., ja sam podvojen.., bipolaran.., propucati ću se.., ja sam vojnik.., ubiti ću se..“ čime je narušavao javni red i mir gostima u lokalu i uporno odbijao izaći iz automat kluba,

dakle, okrivljenik Josip Taritaš na javnom mjestu remetio javni red i mir vikom i galamom, 

čime je počinio prekršaj iz članka 13. ZPPJRM,

pa mu se na temelju članka 13. ZPPJRM 

i z r i č e

novčana kazna u iznosu od 300,00 eura (tri stotine eura i nula centi).

Na temelju članka 33. stavka 11. PZ okrivljenik je obvezan platiti novčanu kaznu u roku od 1 (jedan) mjeseca od pravomoćnosti prekršajnog naloga.

Ako novčana kazna ne bude u cijelosti ili djelomično plaćena u određenom roku, naplatit će se prisilno.

Na temelju članka 152. stavka 3. i članka 183. stavka 2. PZ okrivljenik se upozorava da ako u roku koji je određen za plaćanje novčane kazni uplate po dvije trećine izrečene novčane kazne odnosno iznos od 200,00 eura (dvije stotine eura i nula centi), smatrat će se da je novčana kazna u cjelini uplaćena.

II. Na temelju članka 139. stavka 3. u svezi s člankom 138. stavkom 2. točkom 3. PZ okrivljeni Josip Taritaš obvezan je naknaditi troškove prekršajnog postupka i to u iznosu od 20,00 eura (dvadeset eura i nula centi) u roku od 1 (jednog) mjeseca od pravomoćnosti prekršajnog naloga.

Ako troškovi prekršajnog postupka ne budu u cijelosti ili djelomično plaćeni u određenom roku, naplatit će se prisilno.

Obrazloženje

1. Ovlašteni tužitelj podnio je optužni prijedlog protiv okrivljenika zbog prekršaja činjenično i pravno opisanog u izreci prekršajnog naloga.

2. Ispitujući optužni prijedlog utvrđeno je da je isti utemeljen na vjerodostojnoj dokumentaciji.

2.1. Izdavanje prekršajnog naloga opravdavaju dokazi i to: naredba o određivanju mjere opreza I PP Rijeka od 10.02.2024., zapisnik o ispitivanju svjedokinje Petre Mavrinac od 09.02.2024. pred I PP Rijeka, zapisnik o ispitivanju osumnjičenika Josipa Taritaša od 10.02.2024. pred I PP Rijeka, službena zabilješka od 10.02.2024. I PP Rijeka o postupanju policijskih službenika 09.02.2024. na adresi Rijeka, Krešimirova 16 u automat klubu „Oly bet“ poradi dojave zaštitarske tvrtke kako je djelatnica stisnula panik tipku te otpusnog pisma KBC Rijeka  za Josipa Taritaša od 10.02.2024.

3. Sud je utvrdio da su u radnji okrivljenika ostvarena sva obilježja prekršaja za koji se terete kao i da su ispunjeni svi uvjeti iz članka 230. PZ za izdavanje prekršajnog naloga bez ispitivanja okrivljenika i provođenja glavne rasprave pa je okrivljenik proglašen krivim i kažnjen kao u izreci prekršajnog naloga.

4. Odluka o troškovima donesena je primjereno dužini i složenosti trajanja prekršajnog postupka te imovnom stanju okrivljenika uz primjenu Rješenja o određivanju paušalnog iznosa za troškove prekršajnog postupka (Narodne novine broj 18/13).

5. Slijedom navedenog valjalo je odlučiti kao u izreci.

U Rijeci 28. kolovoza 2026.

									Sudac

Sanja Crljen Mrvoš, v.r.					
UPUTA O PRAVU NA PRIGOVOR
Protiv prekršajnog naloga okrivljenik i druge osobe iz članka 192. stavak 2. PZ mogu podnijeti prigovor. Prigovor se podnosi ovome sudu u roku 8 (osam) dana od dana dostave prekršajnog naloga u dovoljnom broju primjeraka za sud te za protivnu stranku.

Sud u postupku po izjavljenom prigovoru nije vezan vrstom i visinom kazne ili druge mjere iz prekršajnog naloga.

Ako se prigovor podnosi zbog izrečene prekršajnopravne sankcije, oduzete imovinske koristi, oduzimanja predmeta prekršaja ili određenih troškova u povodu izdavanja prekršajnog naloga, podnositelj treba obrazložiti prigovor i podnijeti dokaze o činjenicama na kojima temelji prigovor.

Plaćanje novčane kazne prije podnošenja prigovora ili nakon što je prigovor podnesen, smatra se okrivljenikovim odricanjem od prava na podnošenje prigovora odnosno odustajanjem od već podnesenog prigovora protiv prekršajnog naloga.

U slučaju podnošenja prigovora protiv prekršajnog naloga ukoliko se donese  presuda kojom se odbija prigovor i potvrđuje prekršajni nalog okrivljenik ne može ostvariti pogodnost da će se novčana kazna smatrati u cjelini plaćenom ako osuđena osoba plati dvije trećine izrečene novčane kazne u roku određenom odlukom kojom je ta kazna izrečena.


DNA:
- ovlašteni tužitelj;
- okr. Josip Taritaš uz optužni prijedlog i uplatnice;



Za točnost otpravka- ovlašteni službenik
Maja Lekić

